#lelianaCOriVIDa, la iniciativa per a superar la quarentena i augmentar la creativitat dels veïns i veïnes
02 de abril de 2020

L'Ajuntament de l'Eliana ha posat en marxa la campanya #lelianaCORiVIDa, una campanya per a donar a conéixer les iniciatives que els veïns i veïnes estan duent a terme en aquests dies de confinament. Baix el ja famós lema #JoEmQuedeACasa, l'Eliana un poble de 10, la idea és que els participants des de les seues llars compten a través de les xarxes socials municipals tot allò que fan, els seus somnis, creacions, nous aprenentatges o reflexions sobre què els agradaria fer quan acabe tot.

Així cadascun pot triar una o diverses activitats que proposa l'Ajuntament i, sense pressa, preparar allò que vol donar a conéixer a través de Instragram amb el hagstag #lelianaCORiVIDa o a través del WhatsApp 674 15 38 56. Posteriorment, quan acabe aquesta crisi s'organitzarà una enorme exposició multicultural i intergeneracional que mostrarà al món que l'Eliana és una ciutat exemplar, unida, solidària i responsable.

A més, participar tindrà premi i, per descomptat, tindrà una celebració com mereix l'ocasió amb una gran festa on no faltaran les abraçades, els besos i els aplaudiments que mereixen tots els veïns i veïnes de la localitat.

En total, la campanya proposa 10 activitats en les quals es pot participar indistintament, encara que si a qualsevol ciutadà o ciutadana se li ocorre alguna també podria formar part de la iniciativa. Algunes de les activitats són la creació del diari “Jo em quede a l'Eliana”, on els veïns i veïnes comptaran el seu dia a dia del confinament, l'elaboració d'un llibre de receptes “Cuinem en quarantena” o el “Arbre de la vida” amb els missatges de les famílies elianeres que ho faran créixer cada dia.

Les activitats de pintura, escultura, literatura, música i arts escèniques estan obertes a tota la població, associacions de qualsevol disciplina artística o cultural, companyies teatrals, grups de dansa, actors, actrius, sense límits d'edat, i a tots i totes els i les artistes locals.

L'alcalde, Salva Torrent, ha animat a tota la ciutadania a participar en aquesta proposta única i solidària per a demostrar que l'Eliana és un poble de 10, amb 10 activitats per a superar de la millor manera aquesta crisi provocada pel COVID-19. “I, per descomptat, al final d'aquest confinament el celebrarem amb una gran festa i deixarem una mostra perenne que ens recorde que som capaces de superar qualsevol situació si actuem des del cor i les ganes de viure”, ha declarat.